CELEX: 32016D0775
Language: hu
Date: 2016-05-18 00:00:00
Title: A Bizottság (EU) 2016/775 végrehajtási határozata (2016. május 18.) a 2003/87/EK európai parlamenti és tanácsi irányelv 3f. cikke (5) bekezdésének megfelelően a kibocsátási egységek légijármű-üzemeltetők részére történő térítésmentes kiosztásához alkalmazandó referenciaértékről (EGT-vonatkozású szöveg)

19.5.2016   
            
            
               HU
            
            
               Az Európai Unió Hivatalos Lapja
            
            
               L 128/10
            
         A BIZOTTSÁG (EU) 2016/775 VÉGREHAJTÁSI HATÁROZATA
   (2016. május 18.)
   a 2003/87/EK európai parlamenti és tanácsi irányelv 3f. cikke (5) bekezdésének megfelelően a kibocsátási egységek légijármű-üzemeltetők részére történő térítésmentes kiosztásához alkalmazandó referenciaértékről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 3f. cikke (5) bekezdésére,
   mivel:
   
               (1)
            
            
               A 2003/87/EK irányelv 3f. cikke a kibocsátási egységekből külön tartalékalapot hoz létre egyes légijármű-üzemeltetők részére.
            
         
               (2)
            
            
               A Bizottság 2014/389/EU végrehajtási határozatának (2) 5. cikke értelmében újabb külön tartalékalap jött létre Horvátországnak az Európai Unióhoz való csatlakozására tekintettel.
            
         
               (3)
            
            
               Mind a 2003/87/EK irányelv 3f. cikke által létrehozott külön tartalék, mind a 2014/389/EU végrehajtási határozat 5. cikke értelmében létrehozott külön tartalék kapcsán meg kell állapítani azt a referenciaértéket, amely a kibocsátási egységek térítésmentes kiosztásakor kerül alkalmazásra azon légijármű-üzemeltetők esetében, amelyek 2016. június 30-ig benyújtották kérelmüket a Bizottsághoz a 2003/87/EK irányelv 3f. cikke (4) bekezdésnek megfelelően.
            
         
               (4)
            
            
               A benyújtott kérelmek alapján kiszámított referenciaérték mindkét esetben több tonnakilométerenkénti éves kibocsátási egységet eredményezett, mint a 2003/87/EK irányelv 3e. cikkének (4) bekezdése szerint a légijármű-üzemeltetőknek kiosztandó, tonnakilométerenkénti éves kibocsátási egységek. A 2011/638/EU bizottsági határozat (3) alapján a 2003/87/EK irányelv 3e. cikke (3) bekezdésének e) pontjában említett referenciaérték alkalmazandó a 2014/389/EU végrehajtási határozat 5. cikke értelmében Horvátország csatlakozására tekintettel létrehozott külön tartalék tekintetében is, figyelemmel Horvátország csatlakozási okmánya V. melléklete 10.I.1. szakasza a) pontjának ix. alpontjára.
            
         
               (5)
            
            
               A 2003/87/EK irányelv 3f. cikkének (6) bekezdésével összhangban a 3f. cikk (5) bekezdése értelmében a kibocsátási egységeknek a légijármű-üzemeltetők részére történő térítésmentes kiosztásához alkalmazandó referenciaérték ugyanaz marad, mint amit a 3e. cikk (4) bekezdése szerinti térítésmentes kiosztáshoz kell alkalmazni a 2011/638/EU határozatban előírtaknak megfelelően,
            
         ELFOGADTA EZT A HATÁROZATOT:
   1. cikk
   (1)   A 2003/87/EK irányelv 3f. cikke értelmében a kibocsátási egységeknek a légijármű-üzemeltetők részére történő térítésmentes kiosztásához alkalmazandó referenciaérték a 2013. január 1. és 2020 december 31. közötti időszakra 0,000642186914222035 tonnakilóméterentkénti kibocsátási egység per év.
   (2)   A 2003/87/EK irányelv 3f. cikke értelmében a kibocsátási egységeknek a légijármű-üzemeltetők részére történő térítésmentes kiosztásához alkalmazandó referenciaérték a 2014/389/EU végrehajtási határozat 5. cikke céljára a 2014. január 1. és 2020 december 31. közötti időszakra 0,000642186914222035 tonnakilóméterentkénti kibocsátási egység per év.
   2. cikk
   A kiosztandó kibocsátási egységek mennyiségének az 1. cikkben megállapított referenciaértékek alapján történő meghatározása során a végeredményt a legközelebbi egész kibocsátásiegység-számra lefelé kell kerekíteni.
   3. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. május 18-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 275., 2003.10.25., 32. o.
   
   
      (2)  A Bizottság 2014. június 23-i 2014/389/EU végrehajtási határozata a Horvát Köztársaságnak az Európai Unióhoz történő csatlakozása figyelembevétele érdekében a légi közlekedésből származó további összes korábbi kibocsátásról, valamint a további légi közlekedési kibocsátási egységekről (HL L 183., 2014.6.24., 135. o.).
   
      (3)  A Bizottság 2011. szeptember 26-i 2011/638/EU határozata a 2003/87/EK európai parlamenti és tanácsi irányelv 3e. cikke alapján a légijármű-üzemeltetőknek ingyenesen kiosztandó kibocsátásiegység-mennyiségekhez tartozó referenciaértékekről (HL L 252., 2011.9.28., 20. o.).